Mongoolia

Mongoolia on merepiirita riik Ida-Aasias. Riigi pindala on 1 565 000 km². Riik on 2,392 km (1,486 miili) läänest itta ja 1,259 km (782 miili) põhjast lõunasse. Mongoolia pealinn Ulaanbaatar asub riigi põhjaosas. Piirneb põhjas Venemaa ja lõunas Hiinaga.

2016 andmete põhjal on Mongoolia rahvaarv 3 081 677. Pealinn on Ulaanbaatar pindalaga 4704 km² ja seal on 2016 andmete põhjal 1 440 447 elanikku.

Riigikeel on mongoli keel, riigi rahaühik on tugrik (MNT).

Riik

Mongoolia riigijuhid
Horloogijn Tšojbalsan, 1931–1941
Jumdžaagijn Tsedenbal, Mongoolia Rahvarevolutsiooniline Partei KK I sekretär aastatel 1940–54; 1981–84
Džambõn Batmönh

Mongoolia riigihaldusasutused
Mongoolia Rahvarevolutsiooniline Partei
Suur Rahvahuraal

Haldusjaotus 
Mongoolia on halduslikult jaotatud aimakkideks (аймаг; kokku 21) ja keskalluvusega linnaks (хот). Aimakkide ja keskalluvusega linnade nimestikus on toodud sulgudes halduskeskuste nimed, kui need ei lange kokku haldusüksuse nimega.

 Aimakid
 Arhangaj – Архангай (Tsetserleg – Цэцэрлэг)
 Bajanhongor – Баянхонгор
 Bajan-Ölgij – Баян-Өлгий (Ölgij – Өлгий)
 Bulgan – Булган
 Darhan-Uul – Дархан-Уул (Дархан)
 Gobi Altai (Gov-Altaj) – Говь-Алтай (Altaj – Алтай)
 Gov-Sümber – Говь-Сүмбэр (Tšojr – Чойр)
 Ida-Gobi (Dornogov) – Дорноговь (Sajnšand – Сайншанд)
 Idaaimakk (Dornod) – Дорнод (Tšojbalsan – Чойбалсан)
 Kesk-Gobi (Dundgov) – Мандалговь (Mandalgov – Мандалговь)
 Dzavhan – Завхан (Uliastaj – Улиастай)
 Orhon – Орхон (Erdenet – Эрдэнэт)
 Sühbaatar – Сүхбаатар (Baruun-Urt – Баруун-Урт)
 Selenge – Сэлэнгэ (Sühbaatar – Сүхбаатар)
 Keskaimakk (Töv) – Төв (Dzuunmod – Зуунмод)
 Uvs – Увс (Ulaangom – Улаангом)
 Hovd – Ховд
 Hentij – Хэнтий (Öndörhaan – Өндөрхаан)
 Hövsgöl Хөвсгөл (Mörön – Мөрөн)
 Övörhangaj – Өвөрхангай (Arvajheer Арвайхээр)
 Lõuna-Gobi (Ömnögov) – Өмнөговь (Dalandzadgad – Даланзадгад)

 Keskalluvusega linn
 Ulaanbaatar – Улаанбаатар

Ajalugu 
Mongolid on aastatuhandeid olnud nomaadid Kesk-Aasias.

1206. aastal valiti pealikuks Tšingis – khaan (maailma valitseja), kes ühendas laiali ja ringi rännanud mongoli hõimud. Nad vallutasid peaaegu poole tol ajal tuntud maailmast.

Mongolite suurriik lagunes 14. sajandil väiksemateks khaaniriikideks, mis vabanesid mongolite võimu alt.

17. sajandi algul ühineti uuesti, kuid sajandi lõpul vallutas Hiina Mongoolia alad.

1911. aasta revolutsiooniga kukutati keisrivõim ja Hiina kuulutati vabariigiks, Mongoolia ja Tiibet iseseisvusid. Mongoolia kuulutas end iseseisvaks kuningriigiks.

1919. aastal vallutas Hiina Mongoolia tagasi. Vene kodusõja ajal rajas valgete armee Mongooliasse oma tugipunkte.

1921. aastal lõid mongolid Vene Punaarmee toetusel valged riigist välja ning tegid lõpu ka hiinlaste ülemvõimule.

1924. aastal kuulutati välja Mongoolia Rahvavabariik, millest sai sotsialistlik riik.

1937–1939 stalinlistlikud repressioonid põhjustasid 22 000 - 30 000 inimohvrit.

1992. aastal kehtestati mitmeparteiline süsteem, riigi nimi muudeti Mongoolia Vabariigiks.

1992. aastal korraldati küll mitmeparteilised valimised, kuid võitis ikkagi kommunistlik partei. Rahvas ei ole soovinud muutusi ka järgnevatel valimistel.

Loodus

Kliima 
Mongoolia ühel pool asuvad lumised mäed ja teisel pool asuvad ookeaniveed mõjutavad Mongoolia kliimat üsna palju. Temperatuur varieerub piirkonnati väga palju. Näiteks Gobi kõrbeala keskmine temperatuur jaanuaris on –15 °C ja juuli keskmine temperatuur on seal 14 °C. Ulaanbaatari läheduses on jaanuari keskmine temperatuur aga –22 °C ja juulis 17 °C.

Sademed 
Olenevalt asukohast on lumesadu ja vihmasadu väga ebaühtlane. Lõunas, kõrbealadel on aastas keskmiselt umbes 100 mm sademeid. Põhjas, mägisematel aladel on sademeid aga umbes 360 mm. Ulaanbaatari keskmine vihmasadu on 250 mm. Päikeselisi, pilvetuid päevi on aastas 220–260.

Loomastik 

Mongoolias on 139 imetajaliiki ja 448 linnuliiki. 

Mongoolias on rohkelt suuri imetajaid, nagu hallid hundid ja Siberi kaljukits kui ka rohkem ohustatud loomad nagu lumeleopard ja Gobi karu (väga haruldane ja ainult kõrbealadelt leitud).

Saiga oli kunagi levinud antiloobiliik, aga jahtimise tõttu ja kõrgele väärtusele Hiina meditsiinilis on sellest liigist saanud väga ohustatud loomaliik. Järele on jäänud alla 5000 metsiku Saiga antiloobi. Mongoolia kaitseprogramm üritab hoida neile erilist tähelepanu anda.

Mongoolias on ka 76 kalaliiki. Leidub levinud liike nagu forell ja särg, aga ka vähem tuntud liike nagu taimen (hiiglaslik Siberi lõhe, mis kasvab kuni 1,5 meetrit pikaks ja 50 kg kaaluvaks).

Majandus 
Peamised eksportkaubad on vask, rõivad, elusloomad, loomsed tooted, kašmiir, vill, loomanahad, fluor (sulapagu), värvilised metallid.

Peamised kaubanduspartnerid on Hiina 71,8 %, Kanada 11,7 %, Ameerika Ühendriigid 7,3 % (2006).

Religioon

Budism 
Peamine religioon Mongoolias on budism. See sai Mongoolias alguse Yuani dünastia (1271–1368) liidri otsusega usku vahetada. Mongolid küll naasid šamaanlike traditsioonide juurde, aga budism tuli Mongooliasse tagasi 16. ja 17. sajandil. Pärast 1990. aasta Mongoolia revolutsiooni on toimunud budismi ülestõus. Mongoolias on nüüd umbes 200 templit ja 500 munka ja nunna.

Mongoolia šamanism 
Mongoolia šamansimi on juba Mongoolia tekkimise algusest Mongoolias viljeletud. Aja kulgedes on usk saanud suurt mõju budismist ja on osalist budismiga kokku segatud. Mongoolia sotsialistlike aastate ajal 20. sajandil oli see usk mahasurutud, aga see on sellest ajast saati tagasituleku teinud.

Kristlus 
2005. aasta aruannete järgi oli Mongoolia pealinnas Ulaanbaataris umbes 24 000 kristlikku elanikku, mis on umbes 2,5% kogu linna elanikkonnast. Enamus kristlasi Mongoolias said kristlaseks pärast Mongoolia kommunistliku režiimi lõppemist 1990. aastal. 1989. aastal oli kristlaste arv Mongoolias 4 ja 2008. aastal juba umbes 40 000.

Mongoli keel 
Mongoli keel on mongoli keelerühma idarühma kuuluv keel. Mongoli keelt kõneleb umbes 5 miljonit inimest, kellest 2 miljonit elab Mongoolias ja 3 miljonit Põhja-Hiinas. Mongoli keelt kõneldakse vähemal määral ka Kõrgõzstanis ja Burjaatia Vabariigis Venemaal. Mongoli keel on Mongoolia riigikeel ning Hiina RV Sise-Mongoolia autonoomse piirkonna ametlik keel. Mongoli keele lähim sugulaskeel on burjaadi keel, mis on kõnelejate arvult teine keel Siberis.

Kirjaviis 
Sise-Mongoolias on kasutusel traditsiooniline mongoli vertikaalne kirjaviis, mis võeti üle uiguuridelt aastal 1208. Mongoli keele eripära on pikkade ehk topeltvokaalide rohkus sõnades ja paljudes kohanimedes, mis on maailma keeltes suhteliselt haruldane nähtus.

Mongoolias võeti 1931. aastal kasutusele ladina ja 1937. aastal kirillitsa tähestik. 1990. aastate algul üritati ajaloolist kirjaviisi taastada, kuid sellest loobuti peagi.

Sojombo kiri 

Sojombo kiri (mongoli Соёмбо бичиг) on kirjasüsteem, mille lõi Mongoolia õpetlane, kunstnik ja buda munk Bogdogegeen Dzanabadzar 1686. aastal. Soyombod saab kasutada ka sanskriti ja tiibeti keele kirjutamiseks. See oli Dzanabadzari poolt mõeldud budistlikke kultuure ühendavaks tähestikuks, mille vahendusel saaksid mongolid enam osa tiibeti- ja sanskritikeelsest budistlikust kirjavarast. Ida pool elavad mongolid kasutasid Sojombo tähestikku ka tseremooniaalses ja dekoratiivfunktsioonis. Sojombo tähestikku kasutati tiibeti- ja sanskritikeelsete tekstide tõlkimisel mongoli keelde, mis oli tähestiku rajamise eesmärgiks Dzanabdzari poolt, kes kasutas seda koos enda õpilastega.

Sojombo sümbol 

Sojombo sümbol on Mongoolia rahvuslik sümbol. Seda on näha nii riigilipul kui ka vapil. 

Sojombo sümbolis on näha nelja elementi:
 Tuli kõige tipus, mis on rikkuse ja edu sümboliks, Päike ja kuu on taevalaotuse valitsejad keda ühendab tipus asetsev tuli.
 Kaks kolmnurka suunaga alla tähistavad vibunoole teravikku, kaks ristkülikut sümboliseerivad mongolite ausust ja õiglustunnet.
 Kaks kala yin-yang'i sümbolis tähistavad mehe ja naise printsiipide koostööd.
 Kaks püstist ristkülikut tähistavad kindlust.

Mongoolia vapp 
Mongoolia riigivapp on ümmarguse kujuga. Vapi alus on lootoslille mustriga. Vapi taust on sinine ja vapi keskel on tuulehobuse ja Sojombo sümboli kombinatsioon. Vapi üleval on kolm kalliskivi, mis tähistavad minevikku, olevikku ning tulevikku. Vapi alumises osas on rooliratas, alumise osa taust on roheline mäestik, mis tähistab emakest loodust.

Rahvastik 

2010. aasta rahvaloenduse andmetel moodustasid Mongoolia elanikkonnast mongolid 94,95% (sealhulgas halhamongolid 82,40%), kasahhid 3,86%, teised turgi rahvad 0,70% ja muudest rahvustest inimesed (peamiselt hiinlased, venelased ja korealased) 0,50%.

Kultuur

Mongoolia kurgulaul 

Mongoolias on levinud omamoodi laul. Laulja laulab väga madala häälega ja sellise laulu õppimiseks läheb aastaid.

Kurgulaulul on eri piirkondades erinevaid stiile.

Vaata ka
Mongoolia kloostrid
Mongoolia riiklik ülikool
Mongolite riik
Eesti-Mongoolia suhted

Viited 

Riigid
Aasia maad